Vrystaatse boer sterf in heli-ongelukJurie Wessels is dood nadat sy helikopter op ’n plaas buite Parys neergestort het. (Foto: Verskaf) ’n Vrystaatse boer is Maandagoggend dood nadat sy helikopter op ’n plaas buite Parys neergestort het. Kapt. Malebo Khosana, polisiewoordvoerder, sê dat Jurie Wessels (71) op die plaas Rockridge wou land toe die ongeluk gebeur het. Volgens Khosana het Wessels se Hughes 268C-helikopter kragdrade op dié plaas getref voordat dit geval het. “Hy was alleen in die helikopter en is op die toneel dood verklaar. “Die oorledene is na die Sasolburg-staatslykshuis geneem waar ’n nadoodse ondersoek gedoen sal word.” Die polisie in Parys is ook met ’n geregtelike doodsondersoek besig. Maroela Media het ’n navraag aan die Burgelike Lugvaartowerheid (BLO) gestuur en wag tans op terugvoer. Familielede kon nie dadelik vir kommentaar bereik word nie. Jurie Wessels is dood nadat sy helikopter op ’n plaas buite Parys neergestort het. (Foto: Verskaf)